## TRAM d’Alacant oferirà servici especial nocturn fins a les 3 de la matinada este divendres per Halloween

*** Un total de 45 tramvies de les línies 2, 3 i 4 connectaran Luceros amb Sant Vicent del Raspeig, el Campello i Plaza La Coruña
* El primer comboi partirà del Campello a les 22:10 hores amb destinació Luceros, i l’últim ho farà a les 03:04 hores des de Luceros fins al Campello**

TRAM d’Alacant oferirà, el divendres 31, un servici especial nocturn fins aproximadament les 3 hores de la matinada de dissabte per a facilitar els desplaçaments massius que es preveuen per la ciutat amb motiu de la festa de Halloween. Les línies de tramvia 2, 3 i 4 prolongaran el seu horari habitual perquè totes aquelles persones que decidisquen acudir a esta celebració puguen tornar a casa amb comoditat i rapidesa, sense haver de conduir els vehicles privats.

En total, 45 tramvies connectaran el centre d’Alacant amb les destinacions habituals de les línies, i el trajecte invers. La línia 2 (Luceros-Sant Vicent del Raspeig) oferirà 14 circulacions, set per cada sentit. De Luceros partirà el primer servici especial a les 22:39 hores, i l’últim ho farà a les 01:54 hores. Des de Sant Vicent, el primer ho farà a les 23:09 hores, i l’últim, a les 02:24 hores.

La línia 3 (Luceros-El Campello) oferirà onze trajectes d’anada i tres de tornada, 14 en total. El primer eixirà de Luceros a les 23:19 hores, i l’últim, des de la mateixa estació, a les 03:04 hores. Per a tornar, el primer partirà del Campello a les 22:10 hores, i l’últim, a les 23:10 hores.

A més d’estos combois, per a tornar, hi haurà les tres últimes circulacions de la línia 1, que partixen de Benidorm i que conclouen normalment el seu viatge al Campello, i que dissabte continuaran fins a Luceros amb parada facultativa en tots els baixadors, excepte Sangueta, com fa l’L3. Per tant, hi haurà sis servicis de tornada fins a Luceros.

La línia 4 (Luceros-Plaza La Coruña) posarà en marxa catorze combois, set unitats en el recorregut d’anada: el primer a les 22:59 hores des de Luceros, i l’últim, a les 01:59 hores. Des de Plaza La Coruña hi haurà set circulacions: la primera a les 23:30 hores, i l’última, a les 02:30 hores.

Cal ressenyar que els servicis especials no efectuaran parada en el baixador de Sangueta. Per a més informació sobre els servicis, els usuaris poden consultar els horaris de pas en les estacions i parades de TRAM, així com en el telèfon d’informació d’atenció al client (900 72 04 72), en la pàgina web [www.tramalacant.es](http://www.tramalacant.es) i en l’app oficial.

Fecha: 28/10/2025